
«Teatro Amazonas». Autoria: Azkona&Toloza. Posada en escena i dramaturgia: Laida Azkona Goñi, Txalo Toloza-Fernández. Interpretació: Laida Azkona Goñi, Txalo Toloza-Fernández. Veus en off: Agnes Mateus, Tobias Temming. Ajudantia de direcció: Raquel Cors. Banda sonora original i disseny de l’espai sonor: Rodrigo Rammsy. Concepte sonor: Juan Cristóbal Saavedra. Disseny de llums: Ana Rovira. Disseny audiovisual: MiPrimerDrop. Disseny espacial: Xesca Salva, A&T. Estilisme: Sara Espinosa. Recerca: Leonardo Gamboa Caneo. Disseny de producció: Elclimamola. Transcripció del portuguès: Livia Diniz. Traducció de la llengua tucana: Joao Paulo Lima Barreto. Relator del procés: Pedro Granero. Il·lustració: Jeisson Castillo. Suport: Conrado Parodi. Producció de la companyia: Helena Febrés. Una coproducció de Grec 2020 Festival de Barcelona, Azkona&Toloza, Théâtre de la Ville – Paris / Festival d’Automne à Paris, Théâtre Garonne - Scène Européenne, Marche Teatro / Inteatro Festival, i Antic Teatre de Barcelona. Amb la col·laboració de DNA Creación 2019; Azala Kreazio Espazioa; Graner, Centre de creació – Mercat de les Flors; La Caldera Les Corts; Teatre L’Artesà; Teatro Gayarre; NAVE, Centro de creación y residencia; i Innova Cultural, promogut per la Fundación Bancaria Caja Navarra i l’Obra Social “la Caixa”. Sala Fabià Puigserver, Teatre Lliure Montjuïc, Barcelona. Del 15 al 17 de juliol.

Un complet retallable anticapitalista

Sense fer escarafalls ni moure grans volums escenogràfics, Laida Azkona Goño i Txalo Toloza-Fernández han completat la seva trilogia sobre les conseqüències del capitalisme salvatge a l'Amèrica Llatina. Ho han fet en el parany més inhòspit i més desconegut per a ells, la selva amazònica. El resultat torna a ser devastador. Probablement, el capitalisme deixa les mateixes ferides a Occident, però en ser una societat amb una millor qualitat democràtica, aparentment, la cicatriu és menys profunda. A l'Amèrica Llatina, en unes comunitats confiades i una Natura molt més present, tot agafa una dimensió major. La riquesa s'acumula amb rapidesa i la despreocupació pel terreny devastat és menor quan se sap que encara hi ha molt bosc per a arrasar. I el sempre famèlic especulador sap que, si perd el lideratge i el Poder d'una zona, es deixa una sucosa part del pastís.

Azkona i Toloza han parlat de com Occident ha construït costossíssims i venerats museus Guggenheim amb els beneficis de l'explotació dels minerals extrets al desert d'Atacama de Xile («Extraños mares arden»), de com la comunitat mapuche de la Patagònia ha patit la queixalada descontrolada del capitalisme, amb el creixement de l'imperi Benetton, de fons («Tierras del Sud»). La cultura tapa, en part, els abusos. El duet continua amb aquest teatre documental a Teatro Amazonas, carregat de dades i d'històries que demostren la terrible desigualtat entre els que defensen la cosmovisió dels indígenes i els seus drets i els que, en pro del progrés, s'enriqueixen i construeixen els seus paradisos amb total impunitat. Si els indígenes han decidit revoltar-se i donar breus instants d'esperança a la història, la Natura és la que supera tots els excessos humans. Les ciutats de Fordlandia desapareix engolida per la vegetació en poques dècades. El viatge romàntic i devastador alhora de Weber Herzog (de creuar un vaixell per ajuntar dos rius, repetint l'aventura de Fitzcarraldo, al 1891) demostra com la Natura corregeix els abusos que preveu la civilització. els indìgenes saben conviure amb la bèstia de la Natura prò sucumbeixen a les regles del progrés.

En aquesta peça, com en les anteriors, el relat es produeix sense pressa i sense pausa. Donant veu als diferents personatges que ajuden a posar un prisma més a la narració. Mentre, l'espai buit va quedant engolit per una construcció infantil, uns retallables de cartró que, ara dominen els perfils del riu Amazones (descobert per casualitat per Francisco de Orellana, tot i que fessin generacions que els indígenes convivien amb el riu), ara la selva els atrapa va bastint l'espai de forma imparable. Altre cop els videos «Capitalisme per a dummies» dóna receptes de com fer fortuna a l'Amazones amb el cautxú, en clau farsesca i caricaturitzada però d'una lucidesa insultant.

El títol de l'espectacle és el nom del teatre que es va voler construir a Manaos, els empresaris que havien fet fortuna amb el cautxú. Volien representar el París de l'Amazones. No sabien que, mentre ells construïen aquella epopeia arquitectònica (similar a la del rodatge d'Herzog i el seu vaixell carenant el cim), les llavors viatjaven cap a l'Àssia i deixaven Amèrica com a terra cremada. Aquest teatre de seguida queda desfasat. La ciutat perd el seu orgull i la Natura l'engoleix. Com a «Lehman trilogy» les bondats del progrés i el coneixement queden engolides per l'ambició i el Poder, superant els límits del respecte per a la humanitat i l'ecologia

Acabada la trilogia, el duet de creadors confessen estar exhaustos de tant abús i de comprendre la dificultat perquè la cosmovisió més respectuosa amb l'entorn acabi prevalent dins de la civilització. Després dels seus tres espectacles (que, junts, podrien sumar unes sis hores de raons anticapitalistes!) decideixen que ara toca el moment de callar i d'escoltar. De fet, no han fet més que això: empapar-se de les veus dels protagonistes (sigui a través de fons documental o d'entrevistes) i de donar-li una forma simple, directa, austera, que completa amb un espai conceptual que va del buit al ple construint-se davant dels ulls atònits de l'espectador. Aclaparats per la construcció de l'espai, pels testimonis i per una Humanitat que no sap créixer sense trepitjar el peu del veí. En aquests sis anys de creació (triguen uns dos anys en donar forma a cada muntatge) el canvi climàtic s'ha fet més evident i una pandèmia assota la globalització. Ara és Occident que no sap reaccionar davant la Natura que ha esquitxat el món globalitzat amb una pandèmia tant arbitrària com el capitalisme sense moral. O, encara pitjor, amb una religió (la catòlica en l'època del descobriment d'Amèrica; l'evangèlica, en l'actualitat) que ha facilitat que, per exemple, Bolsonaro fos elegit president amb 60 milions de vots. Terrible democràcia ens està quedant...
Jordi Bordes, Recomana, 16 juliol 2020
Pare, que estan matant la terra

"Pare, què li han fet al riu que ja no canta? Pare, que el riu ja no és el riu. Pare, que estan matant la terra". Joan Manuel Serrat cantava això el 1973 quan la dictadura militar del Brasil violava els drets humans i desfermava la destrucció de la selva amazònica amb el suport del gran amic nord-americà. Ho patia la jungla, ho patia el riu i sobretot ho patien les tribus indígenes a qui s'arrabassava la terra, els mitjans de subsistència i la idiosincràsia. No era el primer cop ni molt menys, perquè el mal venia de lluny. De ben lluny. Des que els jesuïtes i altres capellans van desembarcar amb els conqueridors, uns per robar la terra i els altres per segrestar ànimes.

Ho expliquen Laida Azcona Goñi i Txalo Toloza-Fernández a Teatro Amazonas, una investigació entre el reportatge periodístic i la etnologia que tanca la trilogia Pacífico. Si a «Extraños mares arden» exploraven la relació entre les explotacions mineres del desert d’Atacama i l’art contemporani tot seguint els rastres de la família Guggenheim, i a «Tierras del sud» les perverses relacions de la família Benetton amb la Patagònia i el poble maputxe, ara ho fan sobre el pulmó del planeta: la selva amazònica. Una història de més de cinc-cents anys que il·lustra molt bé la destrucció d’un hàbitat i dels seus pobladors sense solució de continuïtat. No res gaire estrany per al coneixedor de la política internacional i per a qui ha llegit Eduardo Galeano i en especial Las venas abiertas de América Latina.

Teatre documental compromès, militant, polític, doncs. Teatre per explicar el món sense coartades i sense demagògia amb fets inqüestionables i amb els testimonis de les víctimes. Teatre que sacseja la coincidència. Una interpretació històrica que qüestiona el déu del progrés i retrata la mala sang de la política associada sempre al capitalisme més destructiu. Amb un bri d’esperança. Pare, que estan matant la terra. Pare, deixeu de plorar que ens han declarat la guerra.

Santi Fondevila, ARA, 18 juliol 2020
Geografías del expolio

Amazonas en la jungla brasileña, después de pasar por el desierto de Atacama («Extraños mares arden») y el austral territorio mapuche de Puelmapu («Tierras del Sud»). Otro episodio de su recorrido documental por la explotación de los recursos naturales, la expulsión de los habitantes nativos y la destrucción de las culturas autóctonas. Siempre a favor del capital, con el respaldo cómplice de los estados. Laida Azkona Goñi y Txalo Toloza Fernández se dedican a explicar la historia silenciada desde la mirada de los violentados y lo hacen con un rigor que conduce a espectáculos que cuestionan la relación habitual con un montaje escénico.

Lo verdaderamente interesante de su propuesta es cómo acompañan la seca dramaturgia política con la construcción de geografías con la inocencia simbólica de los infantes. Una transformación lenta, al paso de las revelaciones. Si en «Tierras del Sud» levantaban cordilleras, ríos y bosques con material de manualidades, en «Teatro Amazonas» acaba por crecer una selva amazónica de cartulina. Si la palabra es la lucha, el mapa en tres dimensiones que dibujan en el escenario es la evocación naif del lugar no tocado por la avaricia. Porque este es el pecado capital que funciona como vector de esta trilogía.

Una tierra que ha encontrado una convivencia armónica con los seres humanos que la habitan es destruida por aquellos que ven solo en ella un botín que explotar sin miramientos. El matiz que incorpora «Teatro Amazonas» es el profundo misterio que emana de la gran selva, como también observa y experimenta Petru Popescu en «Amazon beaming», libro transformado por Simon Mcburney (Complicité) en el monólogo «The encounter». Un lugar con su propia cosmogonía y para sucumbir a los imposibles, como construir un lujoso teatro de la ópera o un estadio de fútbol digno de un Mundial para un equipo de tercera regional. Ambos hitos se levantan en Manaos, la capital del caucho. Un lugar para trasladar un barco de vapor de un río a otro subiendo y bajando una colina y repetir esa locura real para una película: «Fitzcarraldo» de Werner Herzog. Experiencias tan cercanas al delirio de la obstinación como «Apocalypse now» de Coppola.

Juan Carlos Olivares, La Vanguardia, 20 juliol 2020

Brasil contra l’Amazones

La història d’un país la fan els seus habitants. Però si aquest país és llatinoamericà, probablement la història dominant l‘hauran escrit gent vinguda d’altres països. El colonialisme, des que Colom va desembarcar al Carib, ha imposat sistema, religió i fins i tot raça arreu dels països d’Amèrica del Sud. Els poblats indígenes de cada país s’han vist desterrats, assassinats i oblidats. La barbàrie arreu del continent ha estat constant i repetida. A partir d’aquesta obvietat el duet Azkona & Toloza han teixit tres espectacles, una trilogia anomenada «Pacífico», que completen «Extraños mares arden» i «Tierras del sud». En el primer cas, la història s’ubicava en el desert xilè d’Atacama; les terres del sud era Argentina; i a «Teatro Amazonas» és Brasil (concretament la gran selva) la zona radiografiada pels analítics, reflexius i constructius Laida Azkona i Txalo Toloza.
Igual que en l’anterior muntatge, el duet se situa en un quadrilàter, un llenç en blanc i una pantalla darrere seu des d’on es van projectant vídeos, imatges o els textos que vertebren gran part del muntatge. El Txalo diu que sempre ha volgut ser explorador. I  aquest afany d’explorar l’ha portat a investigar i explicar des d’una òptica de documentalista la història d’una selva que batalla segle rere segle contra les ànsies colonialistes de la civilització humana. El text va endavant i endarrere, des del passat de tots els períodes històrics que han afectat la gran selva, fins al present que relata el procés d’investigació, amb els testimonis indígenes en veu dels dos intèrprets. Però hi ha tres fets històrics o anècdotes que prenen més rellevància: la construcció del «Teatre Amazonas», una òpera a Manaus construïda en l’època de màxima esplendor; la història de Fitzcarrald replicada per Werner Herzog a la pel·lícula «Fitzcarraldo»; i la construcció de l’estadi Arena da Amazônia pel mundial de futbol del 2014. Tots tres són símbols dels deliris de grandesa d’uns governants (o d’un comerciant de cautxú en el cas de «Fitzcarrald») que van voler crear grans gestes i guanyar territori a l’Amazones. La megalomania d’uns i altres estava excusada pel suposat progrés, per la conquesta d’un espai a la naturalesa més salvatge. Mentre que els indígenes tenen molt clar que la selva és la casa seva. “Pertenecer a un pueblo va más allà de un contexto geográfico” diuen en un moment de l’obra. 

Els testimonis que han anat trobant ambdós creadors expliquen assassinats (moment de pell de gallina amb l’eclosió, com estrelles al cel, dels noms dels indígenes assassinats a la dècada dels 80, com el carismàtic Chico Mendes), espoliació de territoris, etc. En nom del progrés (Ford) o de Déu (sota la sinistra figura de Sophie Müller, missionera americana evangelista). Els comuns dels mortals, com un servidor, poden tenir una certa coneixença de la història de Brasil i saber que ha patit les seves dictadures, però també sap que és el país del futbol i la samba. Altrament dos constructes que a principis del segle passat van ser impulsats pels governants per tal de potenciar una imatge més alegre del país. Encara que els crims i els abusos continuaven assolant la Gran Selva.

Com un servidor ja va descobrir en l’anterior producció del duet, ambdós autors e intèrprets van construint l’escenografia a mida que es desenvolupa la història. Primer unes línies gairebé imperceptibles des del seient (un espectacle com aquest es gaudeix més en un espai més petit i proper com és l’espai Lliure, no la Sala Fabià Puigserver) i a poc a poc van afegint elements sobre el llenç blanc. El resultat final és una selva d’edificis i arbres que dibuixen el que podria ser Manaus. A un vèrtex, col·locat en últim moment, un gran tigre retallat amenaça aquella ciutat selvàtica.

La proposta i el to de Azkona & Toloza no apel·la a l’emoció, sinó a la reflexió. I en aquest sentit, tot resulta un pèl fred. Moltes dades, molta història, molt anar amunt i avall, endavant i endarrere, però els hi falten més moments que trenquin la fredor (ho aconsegueixen a mitges els dos vídeos de  “Capitalismo para dummies”, que ja són  marca de la casa), que transmetin una vivència intensa. Si que ho aconseguien a Tierras del Sud, on els testimonis i el material aconseguits eren més punyents. I s’intuïa probablement una preparació més exhaustiva. Val a dir, però, que la mateixa companyia ens va dir que l’espectacle no està del tot acabat, perquè amb la pandèmia no han tingut tot el temps per donar-li la forma que necessitava.

De totes maneres, qualsevol producció que vingui amb el segell Azkona & Toloza sempre ens donarà una lliçó d’història, amb un fort compromís per explicar la veritat dels territoris, mentre cartografien a la seva manera aquestes històries tan sinistres. Històries sobre com el colonialisme i el capitalisme han sotmès pobles sencers a la seva llei.
Martí Figueras, Núvol, 22 juliol 2020

